प्रिमियर शोमा 'प्रेमा'लाई सकारात्मक प्रतिक्रिया
चैत १७ गतेबाट प्रदर्शनमा आउने फिल्म ‘प्रेमा’को प्रिमियर सो सम्पन्न भएको छ । काठमाडौंमा बुधबार भएको प्रिमियर शोमा फिल्मकर्मीहरूले ‘प्रेमा’लाई सकारात्मक प्रतिक्रिया दिनुभएको हो ।
काठमाडौं, चैत १६ गते । चैत १७ गतेबाट प्रदर्शनमा आउने फिल्म ‘प्रेमा’को प्रिमियर सो सम्पन्न भएको छ । काठमाडौंमा बुधबार भएको प्रिमियर शोमा फिल्मकर्मीहरूले ‘प्रेमा’लाई सकारात्मक प्रतिक्रिया दिनुभएको हो ।‘महापुरुष’ बाट डेब्यू गर्नुभएकी अभिनेत्री अञ्जना बराइलीले फिल्मका साथै मुख्य कलाकारहरूको अभिनय राम्रो रहेको बताउनुभयो । "नेपालमा पनि प्रेमकथाका फिल्म बन्छन् । प्रेमाको प्रेमकथा यहाँको कथा र प्रस्तुतीकरण भन्दा फरक लाग्यो", उहाँले भन्नुभयो । यस्तै, अभिनेता तथा मोडल कुन्साङ लामाले धेरैपछि राम्रो रोमान्टिक फिल्म हेर्न पाएको सुनाउनुभयो । अहिलेको युवापुस्ताको प्रेमसँग फिल्मको कथा मिलेको उहाँको भनाइ छ । फिल्मका अभिनेता अरुण क्षेत्रीले प्रिमियरपछि प्राप्त प्रतिक्रियाबाट आफू फिल्म चल्नेबारे ढुक्क भएको बताउनुभयो । "हिजोसम्म म न्यूटल अवस्थामा थिएँ। किनकि फिल्म बाहिर आइसकेको थिएन। तर आज प्रिमियरमा प्राप्त प्रतिक्रियाले म उत्साहित छु", अरुणले भन्नुभयो ।अभिनेत्री शुभेच्क्षा खड्काले आफ्नो अभिनयको तारिफ सुन्दा खुसी लागेको बताउनुभयो । "म अत्यन्त खुसी छु। मेरो मिहिनेतलाई सबैले स्विकारिदिनुभएको छ। मेरो भूमिकाले तारिफ पाउँदा आभारी छु", उहाँले भन्नुभयो ।बाघठाटा फिल्म फ्याक्ट्रीको ब्यानरमा निर्माण भएको फिल्मका निर्माता विवेक घिमिरे हुनुहुन्छ भने फिल्ममा गोविन्द सिंह भण्डारीको लेखन तथा निर्देशन छ ।निर्देशक भण्डारीले फिल्म हेरिरहँदा जोकोहीले आफूलाई पात्रसँग ’कनेक्ट’ गरेको बताउनुभयो । "मेरो कथा र निर्देशनप्रति दर्शकहरू सहमत हुनुहुन्छ भन्नेमा प्रिमियरपछि प्राप्त प्रतिक्रियाले म ढुक्क भएँ", उहाँले भन्नुभयो ।फिल्ममा अरुण, सुभेक्षाका साथै सृष्टि श्रेष्ठ,साथै विमला केसी, हिउँवाला गौतम, पुरण जोशी, सबिन बास्तोला, रोशनी स्याङबो, प्रकाश बस्नेत, महान् थापा, सुरेन्द्र बसेल, भिभियाना थपलिया (काजु) को अभिनय देख्न सकिन्छ । 